Trine Bramsen (S), 2014-01-30:
Tak for det.
Forespørgerne har bedt ministeren redegøre for, hvorvidt USA's efterretningstjeneste NSA eller andre amerikanske efterretningstjenester foretager overvågning af danske borgere, virksomheder eller politikere.
Forespørgerne er også interesserede i lovligheden af dette og i, hvorvidt regeringen vil tage skridt til at undersøge spørgsmålet nærmere.
Overvågning er som bekendt ikke noget nyt fænomen.
Forleden dag besøgte jeg en stor dansk fagforening, der har indrettet deres hovedbestyrelseslokale med et særligt loft, der sikrer god akustik.
Da lokalet blev bygget, frygtede man russerne i en sådan grad, at man ville undgå al anvendelse af mikrofoner og andet elektronisk udstyr i lokalet.
Med den stadig større teknologiske udvikling har overvågning udviklet sig fra skæg og blå briller til digital opsnapning af oplysninger, og forskning og virksomhedshemmeligheder er blevet oplysninger af meget høj værdi, som kræver en særlig beskyttelse.
Så der er god grund til at sikre, at danske efterretningstjenester er helt fremme i skoene.
Lad mig starte med at slå fast, at vi Socialdemokrater ikke har fundet anledning til at betvivle det, når danske efterretningstjenester gang på gang slår fast, at de ikke har grund til at tro, at amerikanske efterretningstjenester foretager ulovlig overvågning af Danmark eller danske interesser.
I samme vending må jeg stille mig spørgende over for, hvorfor danske efterretningstjenester på nogen måde skulle have interesse i at dække over ulovlig overvågning af danske interesser.
Hvorfor skulle de ikke fortælle, hvis fremmede myndigheder ikke overholdt de aftalte spilleregler?
Jeg vil også understrege, at det er helt afgørende, at vores efterretningstjenester bevarer deres gode og tætte samarbejde med udenlandske tjenester.
Vi har set eksempler på, at det har forebygget terrorhandlinger.
For os er det selvfølgelig afgørende, at samarbejdet foregår i overensstemmelse med dansk ret.
Det står ikke til diskussion, og vi har ikke grund til at tro, at dette ikke foregår.
Desuden hæfter jeg mig ved, at der med den nye PET-lov er oprettet et uafhængigt tilsyn med efterretningstjenesten.
Det er tilsynets opgave at kontrollere, at PET og PET's handlinger og udveksling af oplysninger netop er lovlige.
Vi Socialdemokrater noterer os, at de danske efterretningstjenester ikke har grundlag for at antage, at der foregår ulovlig amerikansk efterretningsvirksomhed rettet mod Danmark eller danske interesser.
På den baggrund vil jeg oplæse et forslag til vedtagelse på vegne af regeringspartierne, Venstre, Dansk Folkeparti og Det Konservative Folkeparti.
Forslag til vedtagelse
»Folketinget noterer sig, at Politiets Efterretningstjeneste varetager indsatsen mod spionage mod Danmark og danske interesser, og at indsatsen er et af kerneområderne for efterretningstjenesten.
Folketinget noterer sig i den sammenhæng, at Politiets Efterretningstjeneste ikke finder grundlag for at antage, at amerikanske efterretningsaktiviteter på ulovlig vis er rettet mod Danmark eller danske interesser, herunder danske ministre eller medlemmer af Folketinget.
Folketinget noterer sig, at Politiets Efterretningstjeneste og Forsvarets Efterretningstjeneste inden for deres kompetenceområder har et godt og nødvendigt samarbejde med udenlandske partnere, og at dette samarbejde foregår i overensstemmelse med dansk ret.«